ரஜினி - பி.கே. துமல் சந்திப்பு பற்றி இந்தியக் கம்யூனிஸ்ட் கட்சியின் அரசியல் தலைமைக்குழு உறுப்பினர் சி.மகேந்திரனிடம் கேட்டபோது, "ரஜினிக்கென்று கொள்கை எதுவும் கிடையாது. கொள்கைகள் என்ன என்பதுபற்றி ஒரு சித்தாந்தமோ, தெளிவோ அவரிடம் இல்லை. ஆன்மிக அரசியல் என்றால் என்ன என்பதை அவர்தான் விளக்க வேண்டும். எல்லாமே ஆன்மிக அரசியல்தான். மனசாட்சிப்படி மனிதன் நடந்துகொள்வதுதான் ஆன்மிக அரசியல் எனலாம். உணவு எல்லாருக்கும் கிடைக்கவேண்டும் என்பதைத்தான் எல்லா மதங்களும் சொல்கின்றன. உணவு பகிந்தளிக்கப்பட வேண்டும் என்பதுதான் எல்லா களவுளர்களின் கொள்கையாகும். ஒருவரின் உணவை இன்னொருவர் பறிக்கக்கூடாது என்பதுதான். அப்படிப்பார்த்தால், அதைச் சரியாகச் செய்து கொண்டிருப்பது கம்யூனிஸ்டுகள்தான். கடவுளின் பெயரால் ஒன்றை குவித்து வைத்திருப்பதை எதிர்ப்பதும் நாங்கள்தான். மக்களுக்கான மனசாட்சி அரசியல்தான் ஆன்மிக அரசியல் என்றால், அதன் முதல் விளக்கம் கம்யூனிஸ்டுகளே. துமலைச் சந்திப்பதால், ரஜினியைப் பற்றி மக்கள் என்ன நினைக்கிறார்கள் என்பதைப் பற்றியெல்லாம் அவருக்குக் கவலை கிடையாது.